شه‌فه‌ق نيوز/ وه‌زاره‌ت نه‌فت ئاشكراى جه‌م هه‌نارده‌ى نه‌فتيه‌گه‌ى و داهاتى كرد له‌ مانگ ته‌شرين يه‌كه‌م گوزه‌يشت، ئه‌ويش وه‌گووره‌ى ئامار كووتايى كۆمپانياى بازاڕكردن نه‌فت عراقى(سۆمۆ).
وه‌زاره‌ته‌گه‌ وت: ئه‌و بڕه‌ نه‌فته‌ ك هه‌نارده‌ كرياگه‌(106)مليۆن و (859)هه‌زار و (982) به‌رميل بويه‌ وه‌ داهاتيگ ك ره‌سيه‌سه‌ (6) مليار و (120) مليۆن و (586) هه‌زار دۆلار.
له‌ى باوه‌تيشه‌و، عاسم جيهاد قسه‌كه‌ر وه‌ناو وه‌زاره‌ت نه‌فت وت: نرخ به‌رميليگ نه‌فت وه‌رده‌وام ره‌سيه‌سه‌(57,277) دۆلار، باس له‌وه‌يش كرد ئه‌و بڕه‌ نه‌فتيشه‌و ك هه‌نارده‌ كرياگه‌ له‌لايه‌ن (35) كۆمپانياى جياجياى جه‌هانييه‌و بار كرياگه‌ له‌ به‌نده‌ره‌يل به‌سره‌و خۆر عه‌ميه‌و به‌نده‌ر جيهان توركى و ده‌روازه‌يل تر له‌ كه‌نداو.
